તેમના સાહેબ નિમેષને બોધપાઠ શીખવવા માંગતા હતા પરંતુ નિમેષનાં પિતાજી ગામમાં નવી ખુલેલી સ્ટેટ બેંકની શાખાના મેનેજર હતા. એમની સાથે સંબંધો બગાડાય નહીં એટલે તેઓ ચૂપ રહ્યાં. નિમેષ જુદી જુદી રીતે હીરાને પજવતો રહ્યો પરંતુ હીરામાં ભારે સહનશક્તિ હતી, આમ તો એ મનમાં અકળાતો પણ એને ખબર હતી કે ક્યાં રાજા ભોજ ને ક્યાં ગંગુ તેલી? નિમેષનું અભિમાન પરીક્ષાના પરિણામ સુધી ચાલ્યું. હીરાએ ક્લાસમાં એનું પ્રથમ સ્થાન ટકાવી રાખ્યું હતું જ્યારે નિમેષ ચાર વિષયમાં ફેલ થયો હતો! વળી એણે ઘરે જઈને કીધેલું કે મને જાણી જોઈને પેલા હીરાને કારણે નાપાસ કર્યો છે. નિમેષના પપ્પાએ એના ક્લાસમાં જતાં બૂમ પાડીને પૂછ્યું, ‘કોણ છે એ હીરો જેને કારણે મારા દીકરાને નાપાસ કર્યો?’ હીરો બીતા બીતા ઊભો થયો. એણે નિમેષ ના પપ્પાને પ્રણામ કર્યા. એનું પ્રેમાળ દયામણું મુખ જોઈ નિમેષના પપ્પનો ગુસ્સો ઊતરી ગયો હતો. એમણે પ્રિન્સિપાલને નરમાશથી પૂછ્યું, ”સાહેબ! મને મારા દિકરાની ઉત્તરવહી બતાવશો?”